Ethiopië

Ethiopië is e land in d'n Hore vaan Afrika. 't Grens aon Eritrea, Djiboeti, Somalië, Kenia, Zuid-Soedan en Soedan. Hoofstad is Addis Abeba. 't Land kint gein köslijn en besteit veur e groet deil oet hoegland. Ethiopië is e cultureel divers land. De dominante cultuur is Semitisch, meh nog diverse aander taolgróppe (veural Koesjitische) zien in 't land te vinde. De iewenaw cultuur dreug väöl unieke eleminte in ziech: zoe heet 't land 'ne gans eige vörm vaan 't christendom, e gans eige sjrif en 'ne gans eige kalender.

Ethiopië is de plaots vaan diverse aw besjavinge, boe-oonder 't keuninkriek Aksum. Um en bij 't jaor 1137 woort 't keizerriek gestiech, wat 't land iewelaank zouw regere. Tegen 't ind vaan de negentienden iew naom d'n Europesen invlood touw, meh op 'ne korten tied vaan Italiaanse bezètting nao is 't land noets gekoloniseerd gewore. Ouch heimèt is Ethiopië uniek in Afrika. 'n Revolutie tegen 't keizerlek rezjiem, chaos oonder 't communistisch bewind en 'ne börgeroorlog dee indegde mèt 'n nui revolutie höbbe 't land deep in de ermooj en hoongersnoed geduid. Sinds 1990 heet 't ziech bitteke bij bitteke herstèld.

*